สั่งการตำรวจทุกพื้นที่ จัดกำลังออกตรวจตราแทนการตั้งจุดตรวจ เริ่มตั้งแต่เที่ยงคืนนี้เป็นต้นไป
พลตำรวจเอก ดำรงศักดิ์ กิตติประภัสร์ รองผู้บัญชาการตำรวจแห่งชาติ เรียกประชุมตำรวจทั่วประเทศ ผ่านระบบวีดิโอคอนเฟอร์เรนซ์ กำชับการปฏิบัติเพื่อยับยั้งการแพร่ระบาดของโรคโควิด -19 ระลอกใหม่ โดยสั่งการให้ตำรวจออกกวดขันตรวจตรา ให้เป็นไปตามข้อกำหนด ที่ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2558 (ฉบับที่ 20) เน้นการประชาสัมพันธ์ตักเตือนก่อน และใช้กำลังสายตรวจ ออกลาดตระเวน แทนการตั้งจุดตรวจ โดยเฉพาะ สถานบริการ สถานประกอบการ ที่มีลักษณะคล้ายสถานบริการ ผับ บาร์ อาบอบนวด ร้านอาหารที่จำหน่ายสุรา รวมถึงการจัดกิจกรรมซึ่งมีการรวมกลุ่มบุคคลเกินกว่า 50 คน โดยขอให้ประชาชนศึกษาและปฏิบัติตามกฎหมายอย่างเคร่งครัด เริ่มตั้งแต่เวลา 24.00 น. คืนนี้ (17 เม.ย.64) เป็นต้นไป พร้อมกำชับให้มีมาตรการควบคุมโรค ทั้งสถานีตำรวจและหน่วยบริการประชาชน ต้องมีอุปกรณ์ป้องกันการติดเชื้อ เช่น หน้ากากอนามัย เจลแอลกอฮอล์และการเว้นระยะห่างรองผู้บัญชาการตำรวจแห่งชาติ ยังกล่าวถึงการอำนวยความสะดวกการจราจรตลอดช่วงเทศกาลสงกรานต์ 2564 ว่า พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ ฝากขอบคุณตำรวจทุกนาย ที่ทำงานกันตลอดช่วงเทศกาลฯ ส่งผลให้สถิติการเกิดอุบัติเหตุลดลง ซึ่งผู้บัญชาการตำรวจแห่งชาติ จะมีการมอบรางวัล ให้แก่ตำรวจหน่วยที่สามารถลดอุบัติเหตุ โดยคิดคะแนนจากจำนวนการเกิดอุบัติเหตุ จำนวนผู้ได้รับบาดเจ็บและจำนวนผู้เสียชีวิต แต่ยังขอให้ตำรวจทุกนาย ปฏิบัติหน้าที่กันอย่างเต็มกำลังความสามารถ จนกว่าภารกิจจะเสร็จสิ้น ซึ่งเชื่อว่า ในวันพรุ่งนี้ (18 เม.ย.64) จะเป็นวันที่ประชาชนเดินทางกลับมากที่สุดอีกวันหนึ่ง